Για παιδιά 9+



Ο Κόμπος είναι ένας γάτος βασιλικής γενιάς και αριστοκρατικών αξιώσεων που φιλοξενείται από μια ασυνήθιστη οικογένεια.
Μόνο που στην περίπτωση του Κόμπου οι εφτά ζωές του ίσως είναι λίγες για να μπορέσει από τη μια να χαρεί όλα εκείνα τα ξεκαρδιστικά που συμβαίνουν στην οικογένεια που μαζί της ζει και από την άλλη για να ξεπεράσει τις δύσκολες στιγμές μιας ανεπανάληπτης περιπέτειας που θα αλλάξει τη ζωή του και θα τον ωριμάσει.
Ο κύριος Φώντας –ο πατέρας– είναι ένας μονίμως αφηρημένος συγγραφέας παιδικών
βιβλίων που όλο μπλέκει σε μπελάδες, η κυρία Βάνια –η μητέρα– είναι μια Ρωσίδα… από τη Μάνη με πολύ αυταρχικό χαρακτήρα που όλο μπλέκει σε καβγάδες, η Aμαλία –η κόρη– είναι ένα μικροκαμωμένο κοριτσάκι που λατρεύει το κοντραμπάσο και μόνο για τον γάτο της ενδιαφέρεται και ο Διονύσης –ο γιος– …αυτός είναι ένας μικρός νταής που όλο κάποιο καινούριο κόλπο μηχανεύεται.
Μαζί τους ζει και ο Λούσιας, ένας σκύλος με χαμηλή αυτοπεποίθηση που έχει το μυαλό του μόνο στο φαΐ. Όλοι μαζί αντιμετωπίζουν ένα σωρό ξεκαρδιστικές και απίστευτες περιπέτειες, μέχρι τη μέρα που ο Κόμπος θα βρεθεί μόνος του σε εξαιρετικά δύσκολες συνθήκες και θα πρέπει να κάνει ό,τι μπορεί για να καταφέρει να επιβιώσει.

Το βιβλίο, γραμμένο με χιούμορ, περιγράφει τις περιπέτειες ενός γάτου που ζει το
μεγαλύτερο μέρος της ζωής  στο προστατευτικό περιβάλλον μιας οικογένειας –
ενδιαφέρουσας, τρελούτσικης αλλά μέσα στα γνωστά πλαίσια. Κάποια στιγμή, αυτός
ο αριστοκράτης, υπεροπτικός γάτος θα βρεθεί μόνος του, παρέα με τους κεραμιδόγατους.
Θα αλητέψει, θα γνωρίσει διαφορετικούς χαρακτήρες, θα ερωτευτεί, θα νιώσει την απώλεια.
Ουσιαστικά είναι μια πορεία από την παιδική ηλικία στην εφηβεία και την ενηλικίωση.
Ακόμα είναι μια εξοικείωση των παιδιών με την απώλεια του κατοικίδιου.

Η **Άννα Κοντολέων** σπούδασε θεατρολογία και υποκριτική και σήμερα ασχολείται με το θέατρο και τη διδασκαλία, τη μετάφραση και τη συγγραφή. Το βιβλίο «Οι εφτά ζωές του Κόμπου» είναι το πρώτο της μυθιστόρημα. Είναι εμπνευσμένο από την προσωπικότητα και τη ζωή του γάτου της του Κόμπου, που συντρόφεψε όλη την παιδική και την εφηβική της ηλικία.